Der var kun gået få timer, da Østjyllands Politi 18. august 2009 ringede til det europæiske politisamarbejdes hovedkvarter i Haag.

Et brutalt røveri med maskinpistol havde ramt Danske Bank i Lystrup ved Aarhus, men politiet havde sporet, at gerningsmændenes bil var stjålet i Tyskland, og så var det en grænseoverskridende sag for Europol.

Allerede dagen efter fandt hollandske myndigheder bilen udbrændt i en forstad til Amsterdam. Og da røverne et halvt år senere på tilsvarende vis angreb en hollandsk bank, blev de genkendt og arresteret. En af dem blev senere begæret udleveret til retsforfølgelse i Danmark.